b'\n_START_ARTICLE_\nTropidia\n_START_SECTION_\nUtseende\n_START_PARAGRAPH_\nMiddelsstore (7-12 mm), slanke, svarte blomsterfluer med gule flekker p\xc3\xa5 bakkroppen. Kroppen virker helt naken. Fasett\xc3\xb8ynene er nakne og m\xc3\xb8tes i pannen hos hannene. Antennene er festet p\xc3\xa5 et kort fremspring i pannen og er noks\xc3\xa5 korte, det tredje leddet rundet. Ansiktet er litt hvelvet uten markert midt-kn\xc3\xb8l. Thorax er omtrent kvadratisk, matt svart, skuldrene med lys best\xc3\xb8vning. Bakkroppen er avlang, svart, det andre og tredje leddet har store, firkantede, oransjegule sideflekker. For- og mellombeina er svarte og gule, bakbeina helt svarte, l\xc3\xa5rene fortykkede med en kraftig, trekantet tann p\xc3\xa5 undersiden n\xc3\xa6r spissen. Leggene er noe krummede. Vingene er glassklare, vingemerket knapt synlig.\n_START_SECTION_\nLevevis\n_START_PARAGRAPH_\nDisse fluene finnes i fuktige l\xc3\xb8vskoger og v\xc3\xa5tmarker, s\xc3\xa6rlig der det vokser takr\xc3\xb8r og dunkjevler. De kan lokalt v\xc3\xa6re sv\xc3\xa6rt tallrike. Larvene utvikler seg i vann, gjerne mellom r\xc3\xb8ttene til takr\xc3\xb8rene. De voksne fluene bes\xc3\xb8ker gjerne blomster. De flyr i mai-august.\n_START_SECTION_\nUtbredelse\n_START_PARAGRAPH_\nSlekten finnes i Holarktis og i Afrika, med flest arter i Afrika og Amerika. I Norge er Tropidia scita funnet langs kysten av \xc3\x98stlandet og S\xc3\xb8rlandet..'